РЕГЛАМЕНТ (ЕО) № 103/2007 НА КОМИСИЯТА
от 2 февруари 2007 година
за удължаване на преходния период, споменат в член 53, параграф 4 от Регламент (ЕО) № 1592/2002 на Европейския парламент и на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1592/2002 на Европейския парламент и Съвета от 15 юли 2002 г. относно общите правила в областта на гражданското въздухоплаване и създаването на Европейска агенция за авиационна безопасност (1), и по-специално член 53, параграф 4 от него,
като има предвид, че:
(1)
Член 53, параграф 3 от Регламент (ЕО) № 1592/2002 предвижда Европейската агенция за авиационна безопасност (EASA) да събира такси за издаването и подновяването на сертификати, както и за свързаните с това текущи надзорни функции. Съгласно член 48, параграф 1, буква б) от същия регламент тези такси се заплащат от кандидатите или притежателите на сертификати, издавани, подновявани или изменяни от агенцията.
(2)
Съгласно член 53, параграф 4 разходите на агенцията при изпълнението на задачи по сертифициране и общите приходи от таксите, които тя събира, трябва да бъдат изравнени. Разпоредбите на същия параграф, обаче позволяват също, през преходния период, завършващ на 31 декември 2006 г., разходите по сертифицирането да се покриват от годишната финансова вноска на Общността за агенцията. Ако е необходимо, този период може да бъде удължен от Комисията с още една година.
(3)
Регламент (ЕО) № 488/2005 на Комисията (2), който определя размера на платимите такси и начините на плащането им, влезе в сила на 1 юни 2005 г. От този момент агенцията събира такси за дейностите по сертифициране. Въпреки това приходът от такси все още не е достатъчен, за да покрие напълно разходите на агенцията. Следователно последната все още трябва да разпределя част от подкрепата, отпускана от Общността, за покриване на тези разходи в съответствие със съответните разпоредби на член 53, параграф 4.
(4)
Макар приходите от такси да покриват в по-голяма степен разходите по сертифициране - от около 60 % през 2005 г. тази степен се е увеличила до очакваните 70 % през 2006 г., опитът показва, че е необходимо време за изграждането на ефективен механизъм на таксуване. На настоящия етап не могат да се дадат разумни гаранции, че през 2007 г. разходите и приходите ще бъдат изравнени.
(5)
За избягване на възможен дефицит по отношение на дейностите по сертифициране, който би попречил на агенцията да изпълнява своите функции, е необходимо да се приложат съответните разпоредби на член 53, параграф 4 от Регламент (ЕО) № 1592/2002 за удължаване на преходния период, през който при необходимост част от вноската на Общността може да се използва от агенцията за покриване на разходите по сертифициране.
(6)
Мерките, предвидени в настоящия регламент, са в съответствие със становището на комитета по член 54 от Регламент (ЕО) № 1592/2002,
ПРИЕ НАСТОЯЩИЯ РЕГЛАМЕНТ:
Член 1
Преходният период, споменат в член 53, параграф 4 от Регламент (ЕО) № 1592/2002, се удължава до 31 декември 2007 г.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 февруари 2007 година.